27.04.2023. godine

**I Z V E Š T A J**

**o sprovedenom konsultativnom procesu u izradi Predloga uredbe o postupku pripreme Nacrta plana razvoja Republike Srbije**

 Republički sekretarijat za javne politike je obrazovao Radnu grupu za izradu Predloga uredbe o postupku pripreme Nacrta plana razvoja Republike Srbije, koja je sačinila radnu verziju Predloga uredbe o postupku pripreme Nacrta plana razvoja Republike Srbije (u daljem tekstu: radna verzija Predloga uredbe).

 Radna verzija Predloga uredbe je objavljena na Portalu e-Konsultacije, dana 31. marta 2023. godine, kada je započeo konsultativni proces za dostavljanje sugestija i komentara svih zainteresovanih strana i javnosti.

 U okviru konsultativnog procesa održana su dve panel diskusije sa predstavnicima organizacije civilnog društva u organizaciji GIZ-a u okviru Platforme „Održivi razvoja za sveˮ i Nacionalnog konventa o EU.

Sugestije koje su iznete tokom diskusije su se odnosile na unapređenje teksta radne verzije Predloga uredbe, kao i na sadržaj i samo sprovođenje procesa izrade Plana razvoja, nakon što bude započet.

Na tekst uredbe izneta su sugestije koje su se odnosile na početne analize, članstvo u organizacionog strukturi za izradu Nacrta plana razvoja i način izbora članova, preciziranje faza i rokova u izradi Nacrta plana razvoja, konsultativni proces u smislu određivanja rokova, detaljnije uređivanje procesa i uključivanje zainteresovanih strana i dr.

Određeni broj sugestija koji se odnosio na sam postupak pripreme Plana razvoja, kao što je konkretizovanje pojedinih grupa zainteresovanih strana, uključivanje Narodne skupštine, određivanje dužih rokova za konsultativni proces i javnu raspravu, uporedna priprema Investicionog plana i dr. Sve te sugestije treba uzeti u obzir nakon započinjanja izrade Plana razvoja, odnosno nakon formiranja organizacione strukture, koja će usvojiti precizan plan izrade dokumenta, kako eventualne izmene ne bi vodile ka prenormiranju procesa i kako bi se obezbedio dovoljno fleksibilnosti za prilagođavanje novonastalim okolnostima tokom samog procesa, kako za prvi ciklus izrade Plana razvoja, tako i za buduće cikluse.

Pregled dostavljenih sugestija i komentara na radnu verziju Predloga uredbe o postupku pripreme Nacrta plana razvoja Republike Srbije, prispelih do 26.04.2024. godine

U konsultativnom procesu su učestvovale sledeće organizacije civilnog društva:

1) Beogradska otvorena škola – BOŠ;

2) Fondacija Centar za demokratiju;

3) Centar za visoke ekonomske studije – CEVES;

4) Centar za ekologiju i održivi razvoj – CEKOR;

5) Institut za teritorijalni ekonomski razvoj – InTER;

6) Centar za evropske politike – CEP;

7) Evropski pokret u Srbiji – EPuS;

8) Komitet pravnika za ljudska prava – JUKOM;

9) Centar za održivi razvoj Srbije – CORS;

10) Timočki omladinski centar/TOC;

11) Fondacija Ana i Vlade Divac;

12) Fondacija BFPE za otvoreno društvo;

13) Smart Kolektiv;

14) Platforma „Održivi razvoja za sveˮ;

15) Nacionalni konvent o Evropskoj uniji.

Organizacije civilnog društva koje su uputile sugestije i komentare:

1) Beogradska otvorena škola – BOŠ;

2) Fondacija Centar za demokratiju;

3) Centar za visoke ekonomske studije – CEVES;

4) Centar za ekologiju i održivi razvoj – CEKOR;

5) Institut za teritorijalni ekonomski razvoj – InTER;

6) Centar za evropske politike – CEP;

7) Evropski pokret u Srbiji – EPuS;

8) Komitet pravnika za ljudska prava – JUKOM;

9) Centar za održivi razvoj Srbije – CORS;

10) Platforma „Održivi razvoja za sveˮ;

11) Nacionalni konvent o Evropskoj uniji.

|  |  |  |  |
| --- | --- | --- | --- |
| **Br.** | **Naziv organizacije** | **Komentar/sugestija** | **Status** |
|  | InTER | **Čl 1.** da se definiše šta je to Plan razvoja, nije jasno čemu služi, da li će biti opširan sa sektorskim prioritetima ili dokument koje određuje strateški okvir | **Nisu unete izmene –** Prema metodološkim pravilima za izradu propisa, u članu 1. Predloga Uredbe sadržan je predmet uredbe, čiji je obim jasno definisan članom 6. stav 13. i članom 51. stav 1. Zakona o planskom sistemu („Službeni glasnik RSˮ, br. 30/18) koji čine osnov za donošenje Predloga uredbe. Kako je pomenuto, dato ovlašćenje je precizno definisano i donosi se radi sprovođenja Zakona, te se ne može menjati. |
| 2. | InTER | **Čl. 2. i 4.** treba predvideti da se izrade i analize sprovođenja prethodnih planskih dokumenata, kako bi se sagledalo prethodno iskustvo | **Nisu unete izmene –** **Analize obuhvaćene Predlogom uredbe obuhvataju širok opseg oblasti koje će se analizirati i biti osnova za izradu Izveštaja o postojećem stanju, pa samim tim obuhvataju i analizu svih dokumenata značajnih za izradu Plana razvoja, pa između ostalog, i ranije donetih planskih dokumenata.** |
| 3. | CEP | **Čl. 2. st. 4. tačka 5) i čl 4.**U okviru izrade analiza stanja, predvideti korišćenje ranije pripremljenih analiza 2013/2024. godine, za potrebe izrade strategije regionalnog razvoja | **Nisu unete izmene –** Analize obuhvaćene Predlogom uredbe obuhvataju širok opseg oblasti koje će se analizirati i biti osnova za izradu Izveštaja o postojećem stanju, pa samim tim obuhvataju i analizu svih dokumenata značajnih za izradu Plana razvoja, pa između ostalog, kao i već postojećih analiza stanja svih pomenutih dokumenata. |
| 4. | CEP | **Čl. 3. st. 4 . i 5.** Nije predviđeno članstvo predstavnika Regionalnih razvojnih agencija, predvideti i njih u organizacionoj strukturi za izradu Plana razvoja | **Uneta izmena.**Predstavnici regionalnih razvojnih agencija su predviđeni kao članovi posebnih stručnih grupa. |
| 5. | CEP /CORS | **Čl. 3. stavovi 4. i 5.** Da se uključe i predstavnici krovne organizacije mladih kao članovi Stručne i posebnih stručnih grupa/ da se članstvo organizacione strukture uključe mlade | **Nisu unete izmene –** Nije cilj Predloga uredbe da nekog posebno izdvajaju od organizacija civilnog društva, već je cilj da što veći broj organizacija civilnog društva bude uključeno u proces izrade Plana razvoja, da li kao članovi Stručne grupe ili posebnih grupa (ukoliko ispunjavaju kriterijume po Zaključku o usvajanju smernicama za uključivanje organizacije civilnog društva u radne grupe za izradu predloga dokumenata javnih politika i nacrta, odnosno predloga propisa („Službeni glasnik RSˮ, br. 8/20 i 107/21) ili kroz konsultativni proces koji **je** definisan vrlo široko samim Predlogom uredbe. |
| 6. | EPuS | **Čl. 3. st. 5.** Da se uvrste kriterijumi na koji način će se birati članovi Stručne grupe i posebnih stručnih grupa u skladu sa njihovom ekspertizom | **Nisu unete izmene –** Zaključkom o usvajanju smernicama za uključivanje organizacije civilnog društva u radne grupe za izradu predloga dokumenata javnih politika i nacrta, odnosno predloga propisa („Službeni glasnik RSˮ, br. 8/20 i 107/21) jasno su definisani kriterijumi za izbor predstavnika OCD u Radne grupe, kao i sam postupak. Iz gore iznetih razloga, nije bilo potrebe opterećivati tekst Predloga uredbe sa temama koje su već uređene u našem pravnom sistemu. |
| 7. | BOŠ | **Čl. 3. st. 5.** Ko određuje broj posebnih stručnih grupa, odnosno tematske oblasti i u kom trenutku, da li moglo da se to uredi Uredbom? | **Nisu unete izmene.**Predlogom uredbe propisano je da Upravljačko telo obrazuje pored Stručne grupe, i posebne stručne grupe. Njihov broj, odnosno tematske oblasti će zavisiti od preliminarnih analiza stanja, koje bi trebale da budu polazne osnove daljih i detaljnijih analiza stanja koje će sprovoditi formirane posebne stručne grupe. |
| 8. | EPuS/CEVES/BOŠ | **Čl. 3. st. 6.** Na koji način će se birati predstavnici organizacija civilnog društva, da li će biti određeni kriterijumi i bilo bi korisno da postoji neki sistem bodovanja/ da li semože uključiti PKS za sprovođenje postupka izbora predstavnika privrede | **Nisu unete izmene – trenutno.**Zaključkom o usvajanju smernicama za uključivanje organizacije civilnog društva u radnegrupe za izradu predloga dokumenata javnih politika i nacrta, odnosno predloga propisa („Službeni glasnik RSˮ, br. 8/20 i 107/21) jasno su definisani kriterijumi za izbor predstavnika OCD u Radne grupe, kao i sam postupak. U pogledu izbora predstavnika privrede i uključivanja PKS u postupak izbora, će se razmotriti u toku trajanja javne rasprave, jer su već planirani razgovori sa njima na ovu temu. |
| 9. | BOŠ | **Čl. 3 st. 6. –** dopuniti tekst uredbe na način da se izbor članova Stručne grupe vrši na isti način kao i za posebne radne grupe. | **Nisu unete izmene.**Kako Stručna grupa pruža neposrednu podršku sa osnovim zadatkom da učestvuje u pojedinim segmentima Plana razvoja, izbor članova Stručna grupa kao jedine u ovom procesu ne može da bude istovetan kao sa izborom članova posebnih stručnih grupa i s tim u vezi, previđeno je da kao članovi Stručne grupe budu predstavnici udruženja organizacija civilnog društva i privrede. |
| 10. | CEP | **Čl. 3. st. 9.** Koordinaciona uloga nije jasno istaknuta | **Nisu unete izmene.** Zakonom o planskom sistemu, čl. 6. stav 3. utvrđeno je da organ državne uprave nadležan za koordinaciju javnih politika priprema Nacrt plana razvoja. Kroz ceo tekst Predloga uredbe koordinaciona uloga Republičkoj sekretarijata za javne politike je nesporna i jasno definisana u svakoj fazi izrade Plana razvoja. |
| 11. | CORS | **Čl. 4. st. 1.** da se dopuni sa obavezom da se analize pripremaju uzimajući u obzir uticaj na životnu sredinu i zelenu tranziciju | **Nisu unete izmene –** Analize obuhvaćene članom 4. stav 1. Predloga uredbe obuhvataju širok opseg oblasti koje će se analizirati i biti osnova za izradu Izveštaja o postojećem stanju. U te oblasti, će nesumljivo biti uključene i analize koje se odnose na životnu sredinu i zelenu tranziciju. |
| 12. | CEVES | **Čl. 4. st. 1. tačka 2)** da se doda reč „glavni” uz reč potencijali | **Nisu unete izmene –** Predložen pojam „glavni“ može da izazove probleme u primeni ove pravne norme i to sa aspekta procene koji su razvojni potencijali definisani kao „glavni“. Naime, cilj je da svaki razvojni potencijal koji može da se iskoristi bude iskorišćen u interesu građana Republike Srbije. |
| 13. | CEP | **Čl. 5.** Narodna skupština se pojavljuje na kraju procesa, razmisliti da se uključi u konsultativni proces u fazi prioritizacije | **Nisu unete izmene –** Ustav Republike Srbije („Službeni glasnik RS“ , br. 98/06 i 16/22) je utvrdio nadležnost i funkciju Narodneskupštine.Takođe,Zakon o narodnoj skupštini („Službeni glasnik RS“ broj 9/10) je, između ostalog, utvrdio položaj, nadležnost, organizaciju i način rada Narodne skupštine, što proizilazi iz Ustava RS. Dakle, kako je pravni poredak Republike Srbije jedinstven (pomenuto jedinstvo utvrđeno u Ustavu RS), znači da svi zakoni i podzakonski akti moraju da budu u skladu sa Ustavom RS, kao i međusobno usklađeni. Iz svega navedenog, proizilazi da je uloga Narodne skupštine jasno i precizno definisana, te ne možemo jednim podzakonskim aktom, tj. ovim Predlogom uredbe da definišemo novu ulogu, odnosno nadležnost Narodne skupštine. U vezi sprovođenja konsultativnog procesa u toku izrade Plana razvoja, planirano je i uključivanje predstavnika Narodne skupštine, kroz sastanke kokusa i javna slušanja. |
| 14. | Fondacija Centar za demokratiju | **Čl. 5. st. 1.** Da li je moguće dopunjavati analize i u toku izrade Plana razvoja, zbog mogućih izmena usled promena tokom perioda u kojem se priprema ovaj dokument | Odgovor na pitanje je - Da. Analize se mogu dopunjavati i ažurirati u toku pripreme Plana razvoja, u skladu sa nekom novonastalom situacijom. To će biti zadatak posebnih sručnih grupa. |
| 15. | CEVES | **Čl. 5. st. 1.** Da li se planira da se prilikom izrade analize postojećeg stanja izvrši neka vrsta prioritizacije i uključi prilagođavanje ciljeva održivog razvoja na Srbiju | **Odgovor na pitanje je - Da.** Ciljevi održivog razvoja uzimaju u obzir prilikom izrade analize. Pomenute analize bi trebalo da ukažu na najveće razvojne potencijale i da daju smernice za prioritizaciju. |
| 16. | CEP | **Čl. 5. i 6.** Predvideti još jedan korak u izradi Plana razvoja, određivanje prioriteta i to treba da se sprovede po principu top-down, kako bi se izbegao čisto sektorski pristup | **Nisu unete izmene –** Izveštaj o postojećem stanju, sadrži, pored sažetaka i analiza sprovedenih analiza, i same preporuke za dalje pravce razvoja Republike Srbije, koje nisu sektorske već sveobuhvatne i predstavljaju osnov za određivanje prioriteta. |
| 17. | CEVES | **Čl. 6.** Predvideti izradu metodologije kao posebna korak u izradi Plana razvoja | **Nisu unete izmene –** Planirano je da Upravljačko telo usvoji okvirnu dinamiku imajući u vidu značaj Plana razvoja i potrebu za najširim konsultacijama i uključivanju svih grupa građana. Ovom procesu treba ostaviti dovoljnu fleksibilnost i ne bi bilo dobro unapred sve normirati. |
| 18. | BOŠ | **Čl. 6. st. 1.** Da li je moguće pripremiti smernice za izraduPlana razvoja, analogno Smernicama za planove razvoja JLS? | **Odgovor na pitanje** je da se može razmisliti o predlogu o čemu će odlučivati Upravljačko telo.  |
| 19. | ЕПуС | **Čl. 8. st. 1.** U konsultativni proces da se uključe predstavnici dijaspore i nacionalnih manjina | **Odgovor na pitanje:** Konsultativni proces je ovim Predlogom uredbe postavljen vrlo široko, a sve u cilju da se u sam postupak izrade Plana razvoja uključi što veći broj građana, institucija, organizacija civilnog društva, pa između ostalog, i predstavnici dijaspore i predstavnici nacionalnih manjina. |
| 20. | CEP/ JUKOM | **Čl. 8.** Urediti detaljnije način sprovođenja konsultativnog procesa, kako bi se obezbedio kvalitetan proces i u sledećem ciklusu izrade Plana razvoja/ da se predvide različiti načini konsultacija i drugi kanali za dostavljanje komentara, s obzirom da se Portal e-Konsultacije malo koristiti | **Nisu unete izmene** – Sam proces konsultacija, kao i metodi konsultacija već su uređeni pozitivnim propisima Republike Srbije, i to Uredbom o metodologiji upravljanja javnim politikama, analizi efekata javnih politika i propisa i sadržaja pojedinačnih dokumenata javnih politika („Službeni glasnik RSˮ, broj 8/19), kao i Pravilnikom o smernicama dobre prakse za ostvarivanje učešća javnosti u pripremi Nacrta zakona i drugih propisa i akata („Službeni glasnik RSˮ, broj 51/19). Portal e-Konsultacije, nije metod sprovođenja konsultacija, već ima za cilj da javnosti omogući učešće u procesu pripreme i usvajanja dokumenata javnih politika, na jedinstven i ravnopravan način, elektronskim putem. Na navedenom portalu, nadležni državni organi su u obavezi da, blagovremeno i u potpunosti objave sve relevantne informacije o konsultacijama i javnim raspravama koje sprovode u okviru svoje nadležnosti. Pored toga, sve pozive, informacije i dokumenta koja su predmet konsultacija nadležni organi objavljuju i na svojoj internet stranici i na stranici svakog organa koji sprovodi konsultacije za oblast koju koordinira. Na ovaj način je data mogućnost da se što veći broj građana uključi u sam proces izrade dokumenata, a kako je Plan razvoja dokument koji se tiče svih građana Republike Srbije, vrlo je važno da budu upoznati i da imaju mogućnost da se uključe u izradu istog. |
| 21. | BOŠ | **Čl 8. i 10. -** da li je moguće odrediti rokove za sprovođenje konsultativnog procesa i javne rasprave, kako ne bi došli u situaciju da se poštuju samo minimalno propisani rokovi | **Nisu unete izmene –** Konsultativni proces bi trebao da traje onoliko koliko je potrebno da bi se pripremio kvalitetan dokument. Planirano je da Upravljačko telo usvoji okvirnu dinamiku imajući u vidu značaj Plana razvoja i potrebu za najširim konsultacijama i uključivanju svih grupa građana. RSJP, koji je nadležan za sprovođenje ZoPS-a se zalaže za transparentnost i participativnost, posebno što Plan razvoja treba da bude vlasništvo svih građana. Ovom procesu treba ostaviti dovoljnu fleksibilnost i ne bi bilo dobro unapred sve normirati. |
| 22. | CEKOR | **Čl. 10. st. 2.** da se predvide dve javne rasprave na Nacrt plana razvoja, jedan da se zainteresovane strane upoznaju sa Nacrtom, a druga za dostavljanje komentara, kako bi bilo dovoljno vremena za kvalitetnu raspravu | **Nisu unete izmene –** Javna rasprava je faza postupka izrade dokumenta koja se sprovodi neposredno pre usvajanja dokumenta na Vladi, a cilj je da se celokupna javnost upozna sa finalnom verzijom pomenutog dokumenta. Sam postupak je uređen Poslovnikom Vlade, kao i minimalni rok za sprovođenje javne rasprave. Sa druge strane, konsultacije se sprovode tokom izrade nacrta dokumenta, a njihova svrha je da se od zainteresovanih strana i ciljnih grupa prikupe podaci neophodni za sprovođenje analize, u cilju definisanja optimalnih rešenja. S obzirom na gore izneto i na značaj samog dokumenta, jasno je da će biti dovoljno vremena za upućivanje i razmatranje svih komentara, jer je svima u interesu da se donese Plan razvoja koji omogućio Republici Srbiji brži napredak, što će na direktan način uticati i na sve građane Republike Srbije. |
| 23. | Predstavnik Platforme „održivi razvoj za sveˮ/BOŠ/ InTER | Kada se planira izrada Investicionog plana, može li se predvideti uporedna izrada sa Planom razvoja? | **Odogovor na pitanje:**Prema Zakonu o planskom sistemu („Službeni glasnik RSˮ, broj 30/18), izrada Investicionog plana ide nakon usvajanja Plana razvoja, jer je u pitanju dokument razvojnog planiranja, u kojem se u skladu sa prioritetnim ciljevima razvoja postavljenim Planom razvoja, planiraju javne investicije u oblastima od javnog interesa. |
| 24. | Fondacija Centar za demokratiju | **Čl. 13. st. 5.** U koliko faza se uključuje Narodna skupština, u jednoj ili dve faze, odnosno samo pri usvajanju Predloga plana razvoja ili prethodno utvrđuje sadržaj? | **Odgovor na pitanje:**U fazi usvajanja Plana razvoja, čime usvaja sadržinu Plana razvoja, s obzirom da je nadležnost Narodne skupštine definisana Ustavom RS i Zakonom o Narodnoj skupštini. U vezi sprovođenja konsultativnog procesa u toku izrade Plana razvoja, planirano je i uključivanje predstavnika Narodne skupštine, kroz sastanke kokusa i javna slušanja. |
| 25. | CEP/InTER | **Čl. 15.** Odrediti i rok za početak i završetak Plana razvoja/ predvideti da Plan razvoja važi nakon što istekne plan Srbija 2025. | **Nisu unete izmene –**Uspostavljanjem koordinacionog mehanizma, odnosno uspostavljanjem Upravljačkog tela i Stručne grupe, za čije uspostavljanje je određen rok, može se smatrati početkom izrade Plana razvoja. S obzirom na složenost i značaj samog dokumenta, neophodno je da ovaj proces traje onoliko koliko je potrebno da bi se pripremio kvalitetan dokument i sprovele sve potrebne analize i konsultativni proces koji bi obuhvatio veliki broj učesnika u njemu. Ovom procesu treba ostaviti dovoljnu fleksibilnost i ne bi bilo dobro unapred sve normirati. |